På Hotel Scheelsminde i Aalborg er der mangel på folk til at servicere gæsterne. Det gælder både tjenere, opvaskere og rengøringsassistenter. Hotellet har cirka 40 ansatte, men der er plads og arbejde til cirka 10 nye kollegaer. - Det gør, at vi allesammen træder til, så vi kan sørge for at blive klar, siger hotel- og restaurantchef, Nadia Alexandrine Bach og fortsætter: - Vi mangler allerflest i vores rengøringsafdeling og i opvasken, siger hun. Hun understreger, at de på hotellet ikke er kræsne i deres søgen efter personale. - Vi søger ikke kun dansktalende folk - vi er åbne for ansøgere med alle mulige baggrunde. Derfor vækker det håb, at arbejdsmarkedets parter onsdag har landet en aftale sammen med regeringen og kommunerne, som skal sikre flere hænder på arbejdsmarkedet. Skal hjælpe med at matche Aftalen er særligt rettet mod netop servicebranchen, men også byggebranchen, som er hårdt ramt af manglen på arbejdskraft. Et punkt i aftalen hjælp til at matche virksomheder og jobsøgende. Og det vil være tiltrængt, lyder det fra Nadia Alexandrine Bach. - Vi modtager ansøgninger, men det er ofte folk, der er blevet bedt om at søge. Så når det kommer til stykket, takker de af og til nej til stillingerne, forklarer hun. Hotelchefen skal dog se handling, før hun tror på, at aftalen for alvor vil rykke ved situationen. -	Jeg synes, det er dejligt. Jeg vil gerne se, det bliver realiseret, for vores branche har brug for, at det bliver gennemført. Så jeg har en forhåbning om, at det gør en forskel.

Referat:
En ny politisk aftale skal sikre flere hænder på arbejdsmarkedet - det vækker håb hos herregårdshotel i Aalborg.